Georg Otsa nimeline Tallinna Muusikakool

Georg Otsa nimeline Tallinna Muusikakool on riiklik kutseõppeasutus, mis 1975. aastast kannab Georg Otsa nime. Kool asub Tallinnas aadressil Vabaduse väljak 4. 

Tänapäevane kool on välja kasvanud 1919. aastal asutatud Tallinna Kõrgemast Muusikakoolist (aastast 1923 Tallinna Konservatoorium). Teise maailmasõja ajal jätkus õppetöö häiretega. Teise maailmasõja järgse õppeaasta alguses jätkati ühise katuse all formaalselt kolme astmesse jaotunult, keskastmele anti muusikakooli kui keskeriõppeasutuse (tehnikumi) staatus. 

Georg Otsa nimelise Tallinna Muusikakooli kui iseseisva institutsiooni sünniajaks loetakse aastat 1944. 1947. aastal anti välja diplomid muusikakooli 1. lennu 10 lõpetajale, kelle hulgas olid Virve Kallak-Lippus (klaver), Ludwig Ehala (orkestrijuhtimine), Laine Karindi ja Veljo Tormis (orel).

Georg Otsa nimeline Tallinna Muusikakool lõpetab tegevuse 2022. aasta kevadel. 1. septembril 2022 algab õppetöö Tallinna Muusikakeskkooli, Georg Otsa nimelise Tallinna Muusikakooli ja Tallinna Balletikooli baasil rajatud Tallinna Muusika- ja Balletikoolis. Ühendkoolile valmib Tallinnas aadressil Pärnu maantee 59 uus õppehoone.

Kooli nimed 
1944–1949 Tallinna Riiklik Muusikakool
1949–1975 Tallinna Muusikakool
1975–2022 Georg Otsa nimeline Tallinna Muusikakool

Õppetöö
Tänapäeval annab kool kutsekeskharidust põhi- ja keskkooli baasil ning kutsealast eelõpet. Õppeaeg on põhikooli baasil kolm aastat (kui üldained omandatakse mõnes muus üldhariduskoolis) või neli aastat (kui üldained omandatakse Otsa koolis), keskhariduse baasil kolm aastat. Alates 2017/2018. õppeaastast saab Georg Otsa nimelises Tallinna Muusikakoolis alustada õpinguid 5. taseme jätkuõppe õppekaval “Pilliõppe juhendaja”. Alates 2019/2020. õppeaastast saab alustada õpinguid 5. taseme jätkuõppe õppekavadel "Rütmimuusik" (võimaldab spetsialiseerumist muusikaprodutsendi või ansambli juhendaja erialale), "Muusikaettevõtluse spetsialist" ja "Koorijuht".

Koolis on kaks õppesuunda: klassikaline muusika ja rütmimuusika. Klassikalisel suunal saab õppida klaveri-, keel-, puhk- ja löökpillide, akordioni- ja kandlemängu, laulmist ja koorijuhtimist. Rütmimuusika suunal saab õppida laulmist, akordioni-, klaveri-, kitarri-, basskitarri-, orkestri- ja löökpillide mängimist. Helindajad saavad ettevalmistuse nii tööks stuudios kui ka elava ettekande helindamiseks. 

Pärast kooli lõpetamist on võimalik haridusteed jätkata rakenduskõrgkoolides ja ülikoolides. Kooli muudavad unikaalseks klassikalise ja rütmimuusika-kogukonna koostöö ning muukeelse õpilaskonna integreerimine.

Vilistlasi
Otsa koolist on alustanud kutselise muusiku teed paljud tippmuusikud nagu Arvo Pärt, Eri Klas, Neeme Järvi, Olav Ehala, Tarmo Leinatamm, Hirvo Surva, Erkki-Sven Tüür, Heli Lääts, Anu Kaal, Urve Tauts, Vello Jürna, Marika Eensalu, Eve Randkivi, Toivo Tulev, Sven Grünberg, Heli Veskus, Raivo Tafenau, Henn Rebane, Raul Vaigla, Mart Soo, Toomas Rull, Raul Sööt, Heini Vaikmaa, Kare Kauks, Janika Sillamaa, Kaire Vilgats, Jakko Maltis, Lilian Semper, Vardo Rumessen, Valdur Roots, Jüri-Ruut Kangur, Rene Soom, Kristina Vähi, Alla Popova, Sandra Nurmsalu, Andres Paas, Heli Jürgenson, Elmo Tiisvald, Maigi Pakri, Matti Reimann, Tiit Kalluste, Irina Zahharenkova, Tuule Kann, Allan Jakobi, Tuulikki Bartosik, Linda Köögard, Ülle Tinn, Mariliis Valkonen, Heli Niitväli-Veskus, Jaak Jõekallas, Mart Madiste, Aleksander Mihhailov jne.

Vaata ka
Georg Otsa Muusikakooli Bigbänd
Heino Elleri monument

Viited

Välislingid
 Koduleht
 Õppekavad

Tallinna koolid
Eesti muusikakoolid